open-index/open-wikipedia-markdown huggingface dataset:
Olga Zimina

**Olga Zimina** (vene keeles Ольга Анатольевна Зимина) sündinud 14. mail 1982 Vladimiris Vene NFSV-s) on vene päritolu Itaalia maletaja, naiste suurmeister (2003).

Zimina oli kuni 2004. aastani Venemaa maletaja. Ta võitis Venemaa naiste meistrivõistlustel 2001. aastal kuldmedali ja jagas 2002. aastal 2.–4. kohta. Ta esines 2004. aastal Euroopa naiste meistrivõistlustel, kus sai 13. koha.

2004. aastal abiellus ta itaallasega ja asus elama Itaaliasse. Ta on mänginud Itaalia naiskonna koosseisus kuuel naiste maleolümpial (2006–2016) ja neljadel Euroopa võistkondlikel meistrivõistlustel (2009–2015).

Zimina sai FIDE-lt 2000. aastal naiste rahvusvahelise meistri, 2003. aastal naiste suurmeistri ja 2008. aastal rahvusvahelise meistri nimetuse. 

## Välislingid
*
*Olga Zimina FIDE andmebaasis
Koloniaalstiil

**Koloniaalstiil** on termin kunsti- ja arhitektuuristiilide sulami kohta, mida viljeldakse asumaades ning mis võtab eeskujuks emamaa ajaloolisi stiile.

Tuntuimad on järgmised koloniaalstiilid:
* Põhja-Ameerika briti koloniaalstiil (17.–18. sajandi Põhja-Ameerikas, eeskujuks George'i stiil ja kuninganna Anne'i stiil, valged orderielementidega puithooned);
* Ladina-Ameerika hispaania koloniaalstiil (Hispaania ja Portugali koloniaalarhitektuur Kariibi mere piirkonnas, Mehhikos ja Lõuna-Ameerika riikides, eeskujuks hiline ''mudéjar''-stiil, barokk ja tšurriguerism);
* Lõuna-Aafrika ja Lõuna-Aasia hollandi koloniaalstiil (18.–19. sajandil).

## Viited
Amiens SC

**Amiens Sporting Club** on Prantsusmaa jalgpalliklubi, mis tegutseb Amiensis. See mängib riigi kõrgliigas Ligue 1.

Klubi on asutatud 1901. aastal.

Hooajal 2017–18 osales Amiens klubi ajaloos esimest korda Prantsusmaa kõrgliigas. Sellest hooajast pärineb ka klubi parim, 13. koht kõrgliigas. 2001. aastal jõudis Amiens Prantsusmaa karikavõistlustel finaali, kus kaotati Strasbourgile.

## Viited

## Välislingid
* Klubi koduleht
Another One Bites the Dust

**"Another One Bites the Dust"** on Briti rokkbändi Queen laul. Laulu kirjutas Queeni basskitarrist John Deacon ja laul ilmus Queeni kaheksandal albumil "The Game" (1980). 

Laulust sai ülemaailmne hitt. See oli kolm nädalat Ameerika Ühendriikide Billboard Hot 100 edetabelis esikohal. See oli ansambli teine edetabelis esikohale jõudnud singel.

John Deaconi bassiriff oli inspireeritud diskoansambli Chic laulust "Good Times".

Laulu kasutati filmi "Rocky III" esialgses versioonis. Hiljem asendati see Survivori lauluga "Eye of the Tiger".

## Tagurpidi "sõnumid" laulus
Kristlastest evangelistid väitsid 1980. aastate alguses, et laul sisaldab alateadlikke sõnumeid, mida on võimalik tajuda seda tagurpidi mängides. Kinnitati, et laulu refrääni tagurpidi kuulates leiab sellest sõnumeid nagu "*Decide to smoke marijuana* ("Otsusta marihuaanat suitsetada")", "*It's fun to smoke marijuana* ("Marihuaanat suitsetada on lõbus")" ja "*Start to smoke marijuana* ("Alusta marihuaana suitsetamist")". Hollywood Recordsi (Queeni praegune Ameerika plaadifirma) pressiesindaja ei nõustunud nende süüdistustega. Sarnaseid väiteid esitati teistegi laulude kohta, kuid "Another One Bites the Dust" on süüdistatud lauludest üks tuntumaid. 

## Laulu kasutus esmaabis
Esmaabi andes peab südamemassaaži tegema tempoga 100–120 vajutust minutis. Kuna "Another One Bites the Dust" bassirifi kiirus on 110 lööki minutis, siis on seda soovitatud esmaabis massaaži ühtlase tempo hoidmiseks.
Anda Šafranska

**Anda Šafranska** (sündinud 2. detsembril 1960 Riias) on läti päritolu Prantsusmaa maletaja ja maletreener, naiste suurmeister (1999).

Šafranska oli kuni 2000. aastani Läti maletaja. Ta on tulnud kaheksal korral Läti naiste malemeistriks (viimati 1997).

Ta on abielus malesuurmeister Vladimir Lazareviga. 2000. aastast elavad nad Prantsusmaal. 2010. aastast esindab Šafranska rahvusvahelistel malevõistlustel Prantsusmaad.

Tegutseb ka treenerina. On saanud FIDE-lt FIDE treeneri nimetuse.

## Välislingid
*Anda Šafranska FIDE andmebaasis
Julija Jefimova

**Julija Andrejevna Jefimova** (vene keeles Юлия Андреевна Ефимова; sündinud 3. aprillil 1992 Groznõis) on Venemaa ujuja, kuuekordne maailmameister ja 10-kordne Euroopa meister. Olümpiamängudelt on ta võitnud kaks hõbemedalit ja ühe pronksmedali. Ta on spetsialiseerunud rinnuliujumise distantsidele.

Jefimova võitis noorte EM-võistlustel 2007. aastal Antwerpenis kaks kuldmedalit – 50 m ja 200 meetri rinnuliujumises – ning hõbemedali nii 4 × 100 meetri kompleksujumises segavõistkonnas kui ka 100 meetri rinnuliujumises. Samal aastal võitis ta Debrecenis täiskasvanute Euroopa lühiraja meistrivõistlused 50 m, 100 m ja 200 meetri rinnuliujumises.

2008. aasta pika raja Euroopa meistrivõistlustel Eindhovenis võitis ta kulla 200 m rinnuliujumises ajaga 2.24,09 ja hõbeda 50 m rinnuliujumises ja 4 × 100 m kompleksujumises. 2008. aastal Manchesteris toimunud lühiraja maailmameistrivõistlustel oli ta 200 meetri rinnuliujumises kolmas. 2008. aasta olümpiamängudel Pekingis saavutas ta 100 meetri rinnuliujumises neljanda ja 200 meetri rinnuliujumises viienda koha.

2009. aasta MM-il Roomas tuli Jefimova 50 m rinnuliujumises maailmameistriks maailmarekordiga 30,09 ja sai 100 m rinnuliujumises hõbeda. Budapestis tuli ta 2010. aastal Euroopa meistriks rinnuliujumises nii 50 m (30,29) kui ka 100 m distantsil (1.06,32). 2011. aasta maailmameistrivõistlustel Shanghais sai ta hõbeda 50 ja 200 meetri rinnuliujumises ning sai 100 meetri rinnuliujumises neljanda koha. 2012. aasta olümpiamängudel Londoni võitis ta pronksmedali 200 m rinnuliujumises ja oli 100 m rinnuliujumises. 

2014. aasta jaanuaris teatati, et Jefimovalt 2013. aasta oktoobris võetud dopinguproov näitas dopingukasutamist. Tema positiivne proov oli DHEA – endogeenne steroidhormoon, mis on spordis keelatud. 13. mail 2014 diskvalifitseeriti ta 16 kuuks, alates 31. oktoobrist 2013 kuni 28. veebruarini 2015.

## Välislingid
*Julija Jefimova Venemaa ujumisliidu kodulehel
*Julija Jefimova FINA kodulehel
*Julija Jefimova ROK-i kodulehel
*
Cygnus (kosmoselaev)

**Cygnus** on Northrop Grummani mehitamata kosmoselaev.

Cygnust kasutatakse Rahvusvahelise kosmosejaama varustamiseks. Cygnuse esmalend oli 18. septembril 2013 ning seisuga 14. august 2019 oli toimunud 10 starti, millest ebaõnnestunud oli üks.

Kosmoselaeva viib orbiidile Northrop Grummani Antarese kanderakett või ULA Atlas V. Kosmosejaama juurde jõudes haarab sellest kinni Canadarm2, mis juhib Cygnuse jaama põkkumisava juurde. Pärast Cygnuse tühjaks laadimist, täidetakse see prügi ja muu ebavajalikuga ning ühendatakse jaama küljest uuesti lahti. Pärast missiooni lõppu siseneb Cygnus Maa atmosfääri, kus see ära põleb. 

## Viited
Mohave keel

**Mohave keel** on juma keelkonda kuuluv keel, mida kõnelevad mohaved Ameerika Ühendriikides Arizonas ja Californias.

Mohave keele lähimad sugulaskeeled on marikopa ja ketšani keel.

## Kõnelejate arv
Mohave keel on äärmiselt ohustatud. 2011. aasta seisuga oli alla 100 emakeelse kõneleja, enamik neist vanad inimesed.

## Viited

## Välislingid
Vanderbilt Avenue

**Vanderbilt Avenue** on raudteenduse magnaadi Cornelius Vanderbilti (1794–1877) järgi nimetatud puiestee Midtown Manhattanil, 42nd Street ja 47th Street teede vahel.

## Vaata ka
*Komisjonäride 1811. aasta planeering
*One Vanderbilt
Ahjuauk

**Ahjuauk** on ahju soemüüri sisse ehitatud nelinurkne auk.

## Kirjeldus
Ahjuaugus hoiti erinevaid väiksemaid esemeid (näiteks peaharju), samuti pandi sinna kuivama väiksemaid riideesemeid (näiteks kindaid). Rehetoas toimunud tööde ajaks pandi ahjuauku plekklamp. Seal hoiti ka tolmu, ämblikuvõrkude jms sellise pühkimiseks linnutiibu.

## Vaata ka

*Ahjuesine
*Ahjukivi
*Ahjukülg
*Ahjukumm
*Ahjukülg
*Ahjulagi
*Ahjuluud
*Ahjulääv
*Ahjupealne
*Ahjupõrand
*Ahjuredel
*Ahju suitsuauk
*Ahjusuu
*Ahjusüda
*Ahju võlvkaar
*Reheahi

## Viited

## Välislingid
*Ahjuauk, Eesti Rahva Muuseum
One Vanderbilt

**One Vanderbilt** on 67-korruseline kõrghoone New Yorgis Midtown Manhattanil. Pilvelõhkuja on linna üks kõrgeimaid ehitisi (397 m). See asub vahetult Grand Central Terminali kõrval 42nd Streeti ja Vanderbilt Avenue nurgal.

## Vaata ka
*Cornelius Vanderbilt

## Välislingid
Merzig

**Merzig** on linn Saksamaal Saarimaa liidumaal, Merzig-Waderni kreisi keskus. Asub Saari jõe mõlemal kaldal edelaosaga vastu Prantsusmaa piiri.

Merzig on Saarimaa üks kuuest kreisilinnast ning on liidumaa suuruselt seitsmes linn. 

## Pildid

Merzig Rathaus.jpg|Merzigi raekoda
20120704Bahnhof Merzig1.jpg|Merzigi raudteejaama peahoone
Besseringen Eingangshof.jpg|Läänevalli kaitseehitise "B-Werk" sissepääs Besseringeni linnaosas


## Sõpruslinnad
*1986 , Saint-Médard-en-Jalles
*2009 , Luckau

## Viited

## Välislingid

*Merzigi koduleht
Ingūna Erneste

**Ingūna Erneste** (sündinud 23. mail 1966 Riias) on läti maletaja, naiste suurmeister (1992).

Erneste on kahekordne Läti naiste malemeister (1989, 2002). Ta sai NSV Liidu naiste meistrivõistlustel 1990. aastal 4. koha ja 1991. aastal võitis hõbemedali.

Ta on mänginud Läti naiskonna koosseisus seitsmel naiste maleolümpial. 

Erneste sai FIDE-lt 1990. aastal naiste rahvusvahelise meistri ja 1992. aastal naiste suurmeistri nimetuse. 

## Välislingid
*Ingūna Erneste FIDE andmebaasis
Ilze Bērziņa

**Ilze Bērziņa** (sündinud 4. jaanuaril 1984 Riias) on läti maletaja, naiste suurmeister (2009).

Bērziņa on neljakordne Läti naiste malemeister (2004, 2008, 2012 и 2019). Ta esines 10 naiste maleolümpial Läti naiskonna koosseisus. 2010. aastal maleolümpial Hantõ-Mansiiskis mängides kolmandal laual võitis ta pronksmedali.

Ta sai FIDE-lt 2002. aastal naiste rahvusvahelise meistri ja 2009. aastal naiste suurmeistri nimetuse. 

## Välislingid
*Ilze Bērziņa FIDE andmebaasis
STS-124

**STS-124** oli 123. Space Shuttle'i missioon.

Missiooni teenindas kosmosesüstik Discovery. Missioon startis Kennedy Kosmosekeskusest 31. mail 2008 ja põkkus Rahvusvahelise Kosmosejaamaga 2. juunil. Discovery viis jaama Jaapani Kosmoseuurimise Agentuuri mooduli Kibo.

Discovery lahkus jaamast 11. juunil ning naasis Maale 14. juunil.

## Meeskond

## Viited
Kamilė Baginskaitė

**Kamilė Baginskaitė** (sündinud 24. aprillil 1967 Vilniuses) on leedu maletaja, naiste suurmeister (2002).

Baginskaitė võitis naisjuunioride maailmameistrivõistlustel 1986. aastal Vilniuses pronksmedali ja 1987. aastal Baguios kuldmedali. Kolmel korral mängis ta NSV Liidu naiste meistrivõistluste finaalturniiril (1983, 1985, 1986), kus parimaks esinemiseks jäi tal 6.–7. koha jagamine (1985). 

1997. aastal asus Baginskaitė elama Ameerika Ühendriikidesse. Ta on abielus malesuurmeister Alex Yermolinskyga. Rahvusvahelistel malevõistlustel esindas ta Ameerika Ühendriike kuni 2019. aastani. Alates 2019. aastast esindab taas Leedut.

Baginskaitė mängis naiste maleolümpiatel kolmel korral Leedu (1992–1996) ja neljal korral USA (2000, 2002, 2006, 2010) naiskonna koosseisus. 

Ta sai FIDE-lt 1987. aastal naiste rahvusvahelise meistri ja 2002. aastal naiste suurmeistri nimetuse. 

## Välislingid
*Camilla Baginskaite FIDE andmebaasis
Keemiline potentsiaal

**Keemiline potentsiaal** on termodünaamiline funktsioon, mis iseloomustab püsivate välistingimuste korral komponendi i aktiivsust keemilises reaktsioonis või aine ülekandeprotsessis.

Keemilist potentsiaali \mu_i defineeritakse matemaatiliselt kui termodünaamilise potentsiaali osatuletist komponendi moolide arvu n_i järgi, kusjuures olekuparameetrid (T, p) ja teiste komponentide hulgad on konstantsed:
:\mu_i\equiv\left(\frac{\partial G}{\partial n_i}\right)_{T,p,n_j\ne n_i},

kus \partial G  on füüsikalise süsteemi Gibbsi vabaenergia muutus ja  \partial n_i  on komponendi ainehulga muutus.

Puhta aine keemiline potentsiaal sõltub ainult temperatuurist ja rõhust, segu või lahuse potentsiaal ka kontsentratsioonist või osarõhust.

Keemilise potentsiaali muutuse mõõtühik on džaul mooli kohta (J/mol).

Keemilise potentsiaali mõiste võttis 1874. aastal kasutusele USA teadlane  Josiah Willard Gibbs.

## Vaata ka
* Gibbsi vabaenergia

## Viited
STS-119

**STS-119** (ISSi ehituslend 15A) oli Space Shuttle'i programmi 125. missioon.

Missioon startis 15. märtsil 2009 ja seda teenindas kosmosesüstik Discovery. Discovery viis jaama Integrated Truss Structure'i S6 sõrestiku ning neljanda komplekti päikesepaneele ja akusid.

Discovery naasis Maale 28. märtsil.

## Meeskond

## Viited

## Välislingid
*
Kōichi Wakata

**Koichi Wakata** (jaapani keeles 若田 光一 *Wakata Kōichi*; sündinud 1. augustil 1963) on Jaapani insener ja JAXA astronaut.

Wakata valiti astronaudiks 1992. aastal ja ta on osalenud neljal Space Shuttle'i missioonil, ühel Vene Sojuzi missioonil ning olnud Rahvusvahelise kosmosejaama (ISS) viie ekspeditsiooni liige. Ta kuulus aastatel 2008-2009 18., 19. ja 20. ekspeditsiooni meeskonda ning 2014. aastal oli ta 38. ekspeditsiooni liige ning 39. ekspeditsiooni ajal sai ta ISS-i esimeseks jaapanlasest komandöriks. 2021. aastal määrati ta SpaceX Crew-5 meeskonda ning aastatel 2022–2023 oli ta 68. ekspeditsiooni liige.

Ta on viibinud kosmoses 504 päeva, 18 tundi ja 33 minutit.

## Viited
Elektrokeemiline potentsiaal

**Elektrokeemiline potentsiaal** on elektrilaengut kandvatest osakestest ja kvaasiosakestest (elektronidest,  ioonidest) koosneva termodünaamilise süsteemi keemiline potentsiaal.

Termini võttis kasutusele Inglise keemik Edward A. Guggenheim 1929. aastal seoses sellega, et elektrokeemilises potentsiaalis oli hakatud eristama elektrilist ja mitteelektrilist osa. Teoreetilisest vaatekohast on see jaotus formaalne, sest laengukandjad on mõlemal juhul samad ning seega pole võimalik jaotada potentsiaali keemiliseks ja elektriliseks komponendiks. Niisugune eristamine osutub praktiliselt siiski otstarbekaks niisuguste laengukandjate nagu elektronide ja positronide korral, sest väikese massi tõttu on nende mitteelektriline osa elektrokeemilises potentsiaalis kaduvväike.

Elektrokeemilise potentsiaali füüsikaline mõte seisneb selles, et selle muut (juurdekasv) \Delta \mu on võrdne tööga, mis on vajalik süsteemi viimiseks olekust 1 olekusse 2 koos keemilise, osmootse ja elektrilise energia muutusega:
: \Delta \mu = \mu_{2} - \mu_{1} + RT \ln \frac{C_{2}}{C_{1}} + z F (\varphi_{2} - \varphi_{1}), 
kus
:\mu_{2}, \mu_{1} on keemilised potentsiaalid olekutes 2 ja 1;
:R on universaalne gaasikonstant;
:T on absoluutne temperatuur;
:C_{1}, C_{2} on moolkontsentratsioonid;
:z on iooni laeng (elementaarlaengu ühikutes);
:F = N_{a} e = 9,65 \cdot 10^{7} (C/mol) on Faraday konstant;
:\varphi_{2}-\varphi_{1} on lahuse potentsiaalide vahe.

## Vaata ka
* Keemiline potentsiaal
* Gibbsi vabaenergia

## Viited
Olita Rause

**Olita Rause** (sündinud 21. novembril 1962) on läti maletaja.

Ta sai FIDE-lt 1993. aastal naiste suurmeistri ja 1995. aastal rahvusvahelise meistri nimetuse. 

ICCF andis talle 1994. aastal kirimale naiste rahvusvahelise meistri, 1998. aastal kirimale naiste suurmeistri ja 1999. aastal esimese naismaletajana kirimale suurmeistri nimetuse.

Rause oli abielus malesuurmeister Igors Rausisega.

## Välislingid
*Olita Rause FIDE andmebaasis
Laura Rogule

**Laura Rogule** (sündinud 5. veebruaril 1988 Riias) on läti maletaja, naiste suurmeister (2005).

Rogule on 9-kordne Läti naiste malemeister (viimati 2016. aastal). Ta on esinenud Läti naiskonna koosseisus 8 naiste maleolümpial (2008. ja 2018. aastal mängis esimesel laual).

Ta tuli 2012. aastal Varssavis naiste Euroopa meistriks kiirmales ja välkmales.  

Rogule sai FIDE-lt 2003. aastal naiste rahvusvahelise meistri ja 2005. aastal naiste suurmeistri nimetuse. 

## Välislingid
* Laura Rogule FIDE andmebaasis
Almira Skripchenko

**Almira Skripchenko** (rumeenia keeles Almira Scripcenco; sündinud 17. veebruaril 1976 Chișinăus Moldaavia NSV-s) on Prantsusmaa maletaja, naiste suurmeister (1995).

Skripchenko kuulus aastatel 1992–2001 Moldova malekoondisse. 1996. aastast elab ta Prantsusmaal. 2002. aastast esindab ta Prantsusmaad rahvusvahelistel malevõistlustel.

Naiste maailmameistrivõistlustel jõudis Skripchenko veerandfinaali 2000., 2001. ja 2010. aastal. 2001. aastal tuli ta Euroopa naiste meistriks ja võitis Moldova võistkonna koosseisus Euroopa naiste võistkondlikel meistrivõistlustel hõbemedali.

Skripchenko sai FIDE-lt 1995. aastal naiste suurmeistri ja 1998. aastal rahvusvahelise meistri nimetuse. 

2006. aastal ta abiellus malesuurmeister Laurent Fressinet'ga. Aastatel 1997–2002 oli ta abielus malesuurmeister Joël Lautier'ga.
 
## Välislingid
*
*Almira Skripchenko FIDE andmebaasis
Tamāra Vilerte

**Tamāra Vilerte** (sündinud 5. märtsil 1954 Omskis) on läti maletaja, naiste suurmeister (2008).

Vilerte sai 1972. aastal NSV Liidu noorte meistrivõistlustel 3. koha. 1973. aastal jagas ta Läti naiste meistrivõistlustel 1.–2. kohta. 

2008. aastal tuli ta naiste arvestuses Bad Zwischenahnis veteranide maailmameistriks ja Davosis veteranide Euroopa meistriks males.

Vilerte on lõpetanud Daugavpilsi Pedagoogilise Instituudi. Ta töötab maletreenerina Kuldīgas.

## Välislingid
*Tamāra VilerteFIDE andmebaasis
Vesinikelektrood

**Vesinikelektrood** on elektroodi, millel kasutatakse vesinikgaasi H2 (või sellel tekib vesinikgaasi). Vesinikelektroode kasutatakse füüsikalises keemias referents- ehk võrdluselektroodina elektrokeemiliste mõõtmiste korral, eelkõige metallide elektroodipotentsiaali kindlaksmääramisel.

Vesinikelektroodi elektrilist potentsiaali kirjeldab reaktsioon
:  2\; \mathrm{H^+} \; + \; 2\; \mathrm{e^-}  \quad \rightleftharpoons  \quad \mathrm{H_2}.

Kasutatakse standardvesinikelektroode SHE (lühend inglise keele sõnadest *Standard Hydrogen Electrode*) ja normaalvesinikelektroode NHE (*Normal Hydrogen Electrode*), mille puhul ei järgita kõiki standardtingimusi.

## Standardne vesinikelektrood
Klaaskestas on vesinikelektrood protoonses (vesinikuioonide) vesilahuses. Harilikult on selleks vesinikkloriid (HCl), mille kontsentratsioon H+ = 1 mol/l (mool liitri kohta) ehk ioonide aktiivsus on 1. 

Kuna vesinikku ei saa vahetult elektroodiks vormida ja pealegi ei juhi vesinik elektrit, kasutatakse  neutraalsest väärismetallist – plaatinast – abielektroodi. See ümbritsetakse vesinikgaasiga (rõhul 1013 hPa), millest vesinikuaatomid adsorbeeruvad plaatina pinnale, kattes selle õhukese vesinikukihiga. Nii kujuneb tasakaal happe vesinikuaatomitega ja elektrokeemiline potentsiaal.

## Standardse vesinikelektroodi potentsiaal
Standardse vesinikelektroodi potentsiaal ehk standardelektroodipotentsiaal *E*0 protoonse lahusti vesilahuses loetakse elementide potentsiaaliskaalal nullpunktiks. SHE absoluutne elektroodipotentsiaal *E*0(H+/H2)H2O (abs) on IUPACi määratluse kohaselt 4,44±0,02&nbsp;V temperatuuril 298,15 К.

## Vaata ka
* Elektroodipotentsiaal

## Viited
STS-123

**STS-123** oli NASA Space Shuttle'i programmi 122. missioon.

Missioon startis 11. märtsil 2008 ja seda teenindas kosmosesüstik Endeavour. STS-123 tõi jaama JAXA Kibo mooduli esimese osa ja Kanada Kosmoseagentuuri Special Purpose Dexterous Manipulatori.

Endeavour naasis Maale 27. märtsil.

## Meeskond

## Viited
You're My Best Friend

**"You're My Best Friend"** on Briti rokkbändi Queen basskitarristi John Deaconi kirjutatud laul. Laul avaldati Queeni neljandal albumil "A Night at the Opera" ning lasti hiljem ka singlina välja. Ballaad ilmus ka kontsertalbumil "Live Killers" ja kogumikalbumitel "Greatest Hits" (1981), "Absolute Greatest" (2009) ja "Queen Forever" (2014). Deacon kirjutas laulu oma naisele Veronica Tetzlaffile. Laulus on ikooniline süntesaatoririff. Seda Queeni laulu on kasutatud nii mitmeis filmides kui ka seriaalides, nagu näiteks "Hot in Cleveland", "Will & Grace", "EastEnders", "My Name Is Earl", "The King of Queens", "I Now Pronounce You Chuck and Larry" lõputiitrites, "Simpsonites", "Shaun of the Dead", "Peter's Friends", "Lemmikloomade Salajane Elu" ja ühes "Perepea" episoodis "Farmer Guy". Laul on kirjutatud 4/4 taktimõõdus svingitunnetusega. Süntesaatorit mängib seal Deacon, kuna eeslaulja Freddie Mercury polnud nõus seda tegema.
Rivi (täpsustus)

**Rivi** võib olla, kui: 
* Rivi - üldistatuna asjade, elusolendite või nähtuste rida või muu sarnane korrapärane paigutus.
* Rivi - sõjanduses sõjaväelaste või sõjaväe sõidukite korrapärane paigutus koos tegutsemiseks.
* Rivi, riviloend ehk Järjekord (andmestruktuur) - informaatikas andmestruktuur, kus elemente hoitakse järjekorras.
* Rivi tänav - tänav Tallinnas Tondi asumis.
* "Rivis olemine" - piltlikult oma tavaülesandes töötamine, tegutsemine või toimimine.

## Välislingid
* EKSS termin
Killer Queen

**"Killer Queen"** on briti rokkansambli Queen laul. 

Loo kirjutas Freddie Mercury ja see salvestati Queeni kolmandale albumile "Sheer Heart Attack" (1973). "Killer Queenist" sai hitt pärast Queeni kontsertosalust saates "Top of the Pops". 

Mercury ütles, et erinevalt oma teistest lauludest kirjutas ta sellele laulule kõigepealt sõnad ja alles siis viisi. Ta ütles veel, et laul räägib tippklassi hoorast, kuigi EMI edendaja Eric Hall väitis, et laul on temast. 

Queeni kitarrist Brian May oli "Killer Queeni" salvestamise ajal hepatiidiga haiglas.
Lucy Boynton

**Lucy Diana Boynton** (sündinud 17. jaanuaril 1994 New Yorgis) on briti-ameerika näitleja.  

Filmidebüüdi tegi ta 2006. aasta filmis "Miss Potter", mängides noort Beatrix Potterit. Enne Mary Austini kehastamist biograafilises filmis "Bohemian Rhapsody" mängis ta ka filmides "Copperhead" (2013), "Sing Street" (2016), "Mõrv Idaekspressis" (2017) ja "Apostle" (2018),  

## Lapsepõlv ja noorus
Boynton on sündinud New Yorgis ja üles kasvanud Londonis. Ta on inglasest rühmamatkade korraldaja Graham Boyntoni ja kirjanik Adriaane Pielou tütar. Tal on vanem õde Emma Louise Boynton. Lucy käis Blackheathi keskkoolis ja seejärel James Alleni tütarlastekoolis Lõuna-Londonis Dunwichis. 

## Karjäär
Boyntoni esimene kutselise näitleja roll oli noore Beatrix Potterina 2006. aasta briti-ameerika filmis "Miss Potter". Boynton on ise öelnud, et filmimise esimene päev oli "ta elu parim päev". 2007. aastal nomineeriti ta Young Artist Award for Best Performance in a Feature Film – Supporting Young Actress auhinnale osatäitmise eest filmis "Miss Potter".
Rivi

**Rivi** (ka formatsioon - inglise k *formation*) on sõjanduses sõjaväelaste või sõjaväe sõidukite korrapärane paigutus koos tegutsemiseks. 

Rivisse kogumist või asetamist nimetatakse rivistamiseks.

## Rivi liigid
Rivi võib olla seismis- või liikumispõhimõttelt: 
* jalgsi, 
* jalgsi koos sõidukitega, 
* sõidukitel või sõidukitest koosnev.

Rivi võib olla otstarbelt ja paiknemispõhimõttelt:
* Lahkrivi ehk lahingurivistus,
* Koondrivi.

## Vaata ka
*Lahingukord
*Kolonn
Grand Prix national de la photographie

**Grand Prix National de la Photographie** oli Prantsusmaa tähtsaim fotograafiaauhind, mida andis Prantsuse Vabariigi kultuuriministeerium välja aastatel 1978–1997. See oli elutööauhind, mis anti Prantsusmaal elavale fotograafile.

1998. aastast auhinda enam välja ei anta. See asendati 12. mai 1998. aasta määrusega loodud kujutava kunsti auhinnaga Grand Prix national des arts visuels.

## Laureaadid

* 1978 – Brassaï
* 1979 – Willy Ronis
* 1980 – Gisèle Freund
* 1981 – Henri Cartier-Bresson
* 1982 – André Kertész
* 1983 – Robert Doisneau
* 1984 – Édouard Boubat
* 1985 – Guy Bourdin (keeldus auhinda vastu võtmast)
* 1986 – William Klein
* 1987 – Josef Koudelka
* 1988 – Bernard Plossu
* 1989 – Bernard Faucon
* 1990 – Helmut Newton
* 1991 – Raymond Depardon
* 1992 – Jeanloup Sieff
* 1993 – Georges Rousse
* 1994 – Sebastião Salgado
* 1995 – Sarah Moon
* 1996 – Jean-Paul Goude
* 1997 – auhinda ei antud välja

## Välislingid
* Arrêté du 12 mai 1998 portant institution d'un Grand Prix national des arts visuels, *legifrance.gouv.fr*
Vera Menchik

**Vera Menchik** (tšehhi keeles *Věra Menčíková*; pärast abiellumist on mõnel pool kasutatud ka nime Menchik-Stephenson; 1. märts (vkj 16. veebruar) 1906 Moskva – 27. juuni 1944 London) oli Inglismaa maletaja, naiste male maailmameister (1927–1944).

Tema isa oli tšehh ja ema inglanna. 9-aastaselt õppis maletama. 1921. aastal asus koos vanematega elama Suurbritanniasse. 

1927. aastal korraldas Rahvusvaheline Maleföderatsioon (FIDE) Londonis esimese naiste maailmameistrivõistluste turniiri. 12 osavõtjaga maleturniiri võitis Menchik, edestades 1,5 punktiga teiseks tulnud rootslannat Katarina Beskowit ja sai maailmameistriks. Menchik kaitses tiitlit korduvalt, võites kõik sõjaeelsed maailmameistrivõistlused ja tiitlimatšid. 

Malet mängis ka tema noorem õde Olga Menchik, kelle parimaks saavutuseks jäi neljas koht 1935. aastal toimunud maailmameistrivõistlustel. Vera Menchik hukkus koos õe ja emaga teises maailmasõjas õhurünnakus Londonile. 

Tema nime kannab naiste maleolümpia võidukarikas.


Pilt: Olga Menchik 1935.jpg| Vera Menchik (1935)

## Välislingid
Gattšina lipnikekool

**Gattšina lipnikekool** oli ohvitseride ettevalmistamiseks loodud õppeasutus Gattšinas.

Gattšina lipnikekool asutati 6. armee (Petrogradi kaitseva armee) tarvis Esimese maailmasõja ajal.

1915. aasta augustis jagati Looderinne Põhjarindeks ja Läänerindeks. Sel ajal hakati kooli nimetama **Põhjarinde lipnikekooliks**.

## Viited

## Välislingid
*Гатчинская школа прапорщиков (vene keeles)
Alex Oxlade-Chamberlain

**Alexander Mark David Oxlade-Chamberlain** (sündinud 15. augustil 1993 Portsmouthis) on Inglismaa jalgpallur, kes mängib poolkaitsjana Türgi kõrgliigaklubis Beşiktaş.

Ta alustas klubikarjääri Southamptonis, mille noorteakadeemiaga liitus ta 2000. aastal. 2010. aastal debüteeris ta Southamptoni põhimeeskonnas Inglismaa tugevuselt kolmandas liigas League One. Ta tegi debüüdi 16 aasta ja 199 päeva vanuselt, saades klubi ajaloo noorimaks debütandiks pärast Theo Walcotti. Hooajal 2010–11 lõi Oxlade-Chamberlain liigas üheksa väravat ja valiti League One'i hooaja sümboolsesse koosseisu.

2011. aasta augustis liitus ta Inglismaa kõrgliiga klubiga Arsenal. Arsenali meeskonnas tegi ta debüüdi 28. augustil 2011 mängus Manchester Unitedi vastu. Esimese värava lõi ta Arsenali särgis 20. septembril 2011 liigakarika mängus Shrewsbury Towni vastu. Inglismaa kõrgliigas lõi ta oma esimesed kaks väravat 4. veebruaril 2012 mängus Blackburn Roversi vastu. Ta mängis Arsenalis kokku kuus hooaega ning võitis klubiga kolm Inglismaa karikat ja kolm Inglismaa superkarikat.

2017. aasta augustis siirdus ta 35 miljoni naelsterlingi eest Liverpooli, kellega sõlmis viieaastase lepingu.

Suvel 2023 liitus ta Beşiktaşiga.

Debüüdi Inglismaa jalgpallikoondises tegi Oxlade-Chamberlain 26. mail 2012 mängus Norra vastu. Koondisekarjääri esimese värava lõi ta sama aasta 12. oktoobril MM-i valikmängus San Marino vastu. Ta kuulus Inglismaa koondisse 2012. aasta Euroopa meistrivõistlustel ja 2014. aasta maailmameistrivõistlustel. Aastatel 2012–2019 mängis ta Inglismaa koondises kokku 35 korda ja lõi seitse väravat.

Tema isa Mark Chamberlain oli samuti jalgpallur, kes kuulus 1982–1984 Inglismaa koondisse.

## Saavutused
;Arsenal
*FA Cup: 2013–14, 2014–15, 2016–17
*FA Community Shield: 2014, 2015, 2017
;Liverpool
*Premier League: 2019–20
*EFL Cup: 2021–22
*UEFA Meistrite Liiga: 2018–19
*UEFA Superkarikas: 2019
*Klubide maailmameistrivõistlused: 2019

## Viited

## Välislingid

* Profiil Beşiktaş JK kodulehel
Christian Pulisic

**Christian Mate Pulisic** (sündinud 18. septembril 1998 Pennsylvania osariigis Hersheys) on USA jalgpallur, kes mängib ründava poolkaitsja või äärepoolkaitsjana Itaalia kõrgliiga klubis AC Milan ja USA jalgpallikoondises.

Ta alustas profikarjääri Saksamaa klubis Dortmundi Borussia, millega liitus 2015. aastal. Juba järgmisel aastal pääses ta 17-aastaselt klubi põhimeeskonda. 17. aprillil 2016 lõi ta mängus Hamburger SV vastu oma esimese värava Saksamaa kõrgliigas. Alates hooajast 2016–17 kuulus ta Borussia põhikoosseisu. 2017. aastal võitis ta klubiga Saksamaa karikavõistlused.

2019. aasta jaanuaris liitus ta 64 miljoni euro eest Londoni Chelseaga. Kuni hooaja 2018–19 lõpuni jäi ta laenule Borussiasse.

Suvel 2023 liitus ta ligi 20 miljoni euro eest AC Milaniga.

Debüüdi USA jalgpallikoondises tegi Pulisic 29. märtsil 2016 MM-i valikmängus Guatemala vastu. Koondisekarjääri esimese värava lõi ta sama aasta 28. mail 2016 sõprusmängus Boliivia vastu. Lisaks kuulus ta samal aastal USA koondisse Copa América Centenariol.

2019. aasta CONCACAF Gold Cupil lõi ta teises alagrupimängus värava Trinidadi ja Tobago vastu ning poolfinaalis kaks väravat Jamaica vastu. Samal turniiril valiti ta turniiri parimaks noormängijaks.

2017. aastal oli ta valitud USA aasta meesjalgpalluriks.

## Saavutused
;Dortmundi Borussia
*DFB-Pokal: 2016–17
Jamaica laht

**Jamaica laht** (inglise keeles *Jamaica Bay*) on laguun, mis asub Long Islandi lõunaküljel saare läänepoolseima osa lähedal. Laht on ühenduses New Yorgi alamlahega läänes ning seda eraldab Atlandi ookeanist Rockaway maasäär lõunas.

Lahte ulatub John F. Kennedy rahvusvaheline lennujaama stardirada.

## Vaata ka
*Rockaway merekäär
Christopher Hill

**John Edward Christopher Hill** (6. veebruar 1912 York – 23. veebruar 2003 Chipping Norton, Oxfordshire) oli inglise marksistlik ajaloolane ja akadeemik, kes keskendus 17. sajandi Inglismaa ajaloole, eriti Inglise revolutsioonile.
Mason Mount

**Mason Tony Mount** (sündinud 10. jaanuaril 1999 Portsmouthis) on Inglismaa jalgpallur, kes mängib poolkaitsjana Premier League'i klubis Chelsea.

Ta liitus Londoni Chelsea noorteakadeemiaga 2005. aastal.

Hooajal 2017–18 mängis ta laenul Hollandi kõrgliiga klubis Vitesse ning lõi liigas 29 mänguga üheksa väravat. Hooajal 2018–19 mängis ta laenul Inglismaa esiliiga klubis Derby County ning lõi sel hooajal liigas kokku kaheksa väravat.

2019. aasta juulis sõlmis Mount Chelseaga uue viieaastase lepingu. Debüüdi Chelsea meeskonnas tegi ta 11. augustil 2019 mängus Manchester Unitedi vastu. Esimese värava lõi ta klubi meeskonnas 18. augustil 2019 mängus Leicester City vastu. Oma debüüthooajal lõi ta Inglismaa kõrgliigas seitse väravat.

5. mail 2021 lõi ta UEFA Meistrite Liiga poolfinaali korduskohtumises Madridi Reali vastu värava, saades 22 aasta ja 15 päeva vanuselt pärast Wayne Rooneyt nooruselt teiseks Inglismaa mängijaks, kes on Meistrite Liiga poolfinaalis skoori teinud. Meistrite Liiga finaalis alistas Chelsea Manchester City tulemusega 1:0. Mount andis finaalis väravasöödu Kai Havertzi väravale. Hooaja lõpus valiti Mount Chelsea aasta mängijaks.

Suvel 2023 liitus ta ligi 64 miljoni euro eest Manchester Unitediga.

2017. aastal tuli ta Inglismaa kuni 19-aastaste koondisega omavanuste Euroopa meistriks. Mount valiti turniiri parimaks mängijaks.

Debüüdi Inglismaa jalgpallikoondises tegi Mount 7. septembril 2019 EM-i valikmängus Bulgaaria vastu. Koondisekarjääri esimese värava lõi ta sama aasta 17. novembril EM-i valikmängus Kosovo vastu.

## Saavutused
;Chelsea
*UEFA Meistrite Liiga: 2020–21

## Viited

## Välislingid

* Mason Mount Chelsea FC kodulehel
Tvindefossen

**Tvindefossen**  (Tvinde juga) asub Norras Vestlandi maakonnas talispordikeskuste Vossevangeni (Vossi) ja Oppheimi vahel maantee ääres. Juga on mitmeastmeline kogukõrgusega 152 m, millest on korraga näha 110 m kõrgune lõik.

Kuna juga asub väikesel Kroelvi ojal, on selle veetase väga kõikuv ja juga suviti tihtipeale veevaene.

Juga sai laiemalt tuntuks 1830. aastal, kui norra maastikumaalija Johan Christian Dahl seda maalil kujutas. 1990. aastatel hakkas levima arvamus, et Tvindefosseni veel on noorendav ja seksuaalset potentsi tõstev toime, mistõttu käiakse sealt ka vett toomas. Tvinde juga kuulub Norra kümne külastatavama loodusobjekti hulka, seda külastab aastas umbes 272 000 külastajat.
Steinsdalsfossen

**Steinsdalsfossen** on juga Norras Vestlandi maakonnas Hardangeri fjordi lähedal.

49 meetri kõrgune juga paikneb Fosselva jõel, mis saab alguse 814 m (mõnedel andmetel 860 m) kõrgusel asuvast Myklavatneti järvest. Juga tekkis 1699. aastal jõesängi muutumise tõttu.

Et juga külastavad turistid, on joa juurde ja joa taha rajatud betoontee, vaateplatvormid ja käsipuud. Lisatud objektid mõjuvad looduses võõrastavalt. Joa juures on turismiinfokeskus, meenete müügipunkt ja väike kohvik.

## Ajaloost
Juga on alates 19. sajandist üks populaarsemaid jugasid Norras ka sellepärast, et selle joa tagant sai kuiva jalaga läbi jalutada ja vesikardina taha varjuda. Saksamaa keiser Wilhelm II külastas Steinsdalsfossenit igal suvel 1889. aastast kuni Esimese maailmasõja alguseni 1914. aastal.

Expo 2000-l (Hannover, Saksamaa) esindas Norrat Marianne Heske installatsioon, mille oluliseks osaks oli Steinsdalsfosseni 15-meetrine imitatsioon.

## Välislingid
Saku kihistik

**Saku kihistik** (inglise *Saku Member*) on ordoviitsiumi ladestu Oandu lademe Vasalemma kihistusse kuuluv kihistik. Seda hakkas esimesena eristama Arvo Rõõmusoks 1956. aastal. Kihistik on saanud nime Saku mõisa järgi.

Kihistiku stratotüübiks on Saku alevikus asuv Saku paemurd.

Kihistikule on omane suur litoloogiline varieeruvus. Kuigi kihistiku teke on seotud riffidega nagu Vasalemma kihistule omane, on sealsed rifid hilisemad kui Vasalemma kihistu Vasalemma lubjakivimaardla, Tuula ja Rummu karjääri lubjakivilasundid tekitanud rifid.

## Viited

## Välislingid
*
LGBT-vaba tsoon

Niinimetatud **LGBT-vaba tsoon** (poola keeles: Strefa wolna od LGBT) on Poola omavalitsuse või vojevoodkonna *sejmiku* deklaratsioon, millega vastav regioon kuulutatakse vabaks nn LGBT "ideoloogiast". Tegu on küll sümboolse aktiga, ent see signaliseerib LGBT-kogukonna tõrjumist ühiskonnast.

2019. juuli seisuga on Poolas tehtud 31 erinevat LGBT-vaba tsooni deklaratsiooni, sh nelja vojevoodkonna poolt riigi kaguosas: Väike-Poola, Podkarpacie, Święty Krzyżi ja Lublini vojevoodkond.

Piirkondade kuulutamist "vabaks" LGBT-inimestest on võrreldud judenfrei'ks kuulutamisega natsismiperioodil.

2019. aasta Poola parlamendivalimiste eel keskendus valitsev Õiguse ja Õigluse partei (PiS) "LGBT ideoloogiale". PiSi liider Jarosław Kaczyński mõistis 2019. aastal hukka Varssavi linnapea LGBTQ-d pooldava deklaratsiooni kui "rünnaku perekonna ja laste vastu" ja sõnas, et LGBTQ olevat "imporditud" ideoloogia.

Pärast seda kui peapiiskop Jędraszewski oli pidanud oma kõne, milles kutsus "LGBT-ideoloogiat" "vikerkaarevärviliseks katkuks", kaitses Poola minister neid sõnavõtte.

2019. aasta juunis käskis Zbigniew Ziobro alustada juurdlust Ikea suhtes, pärast seda kui see oli vallandanud töötaja, kes oli esitanud homofoobseid arvamusi.

## Viited
Vasalemma kihistu

**Vasalemma kihistu** (inglise keeles *Vasalemma Formation*) on ordoviitsiumi ladestu Keila lademe kihistu. Seda hakkas esimesena eristama Friedrich Schmidt aastal 1881.

Kihistu stratotüüp on Rummu karjäär. See on nime saanud Vasalemma mõisa järgi.

Kihistu sisaldab järgmisi kihistikke:
*Saku kihistik

Saku kihistik on ülejäänud kihistust hilisema tekkega ja kuulub Oandu lademesse. 

Kihistu teke on seotud riffidega, nii Saku ümbruskonna, Vasalemma lubjakivimaardla, Tuula ja Rummu karjääri lubjakivilasundid on tekitanud rifid. Kihistule on omased suured lubjakivimassiivid, mille alumises osas tekivad puhtamasse lubjakivisse savikamad vahekihid.

## Viited

## Välislingid
*Kihistust Eesti Stratigraafia Komisjoni andmebaasis
Rebecca Adlington

**Rebecca Adlington** (sündinud 17. veebruaril 1989 Nottinghamshireis Mansfieldis) on endine Suurbritannia ujuja, kahekordne olümpiavõitja ja maailmameister.

Adlington tuli 2004. aastal juunioride Euroopa meistriks 800 m vabaujumises. Esimese täiskasvanute medali sõitis ta 800 m vabaujumises, kui oli 2006. aastal Budapestis Euroopa meistrivõistlustel teine ​​ajaga 8.27,88. 2008. aastal Manchesteris tuli ta lühiraja maailmameistriks 800 m distantsil ajaga 8.08.25 ja kuulus hõbemedali võitnud Suurbritannia võistkonda 4 × 200 m vabaujumises.

2008. aasta olümpiamängudel Pekingis võitis Adlington kuldmedali nii 400 m kui ka 800 meetri vabaujumises. 400 meetris oli tema aeg 4.03,22. 800 meetris püstitas ta maailmarekordi 8.14,10, ületades Janet Evansi senise maailmarekordi 2,12 sekundiga. 2009. aastal Roomas peetud maailmameistrivõistlustel saavutas ta pronksmedali nii 400 m vabaujumises ajaga 4.00,79 kui ka 4 × 200 m vabaujumises, kus ta ujus viimast vahetust Suurbritannia võistkonnas.

2010. aastal Budapestis toimunud Euroopa meistrivõistlustel tuli Adlington 50 m basseinis Euroopa meistriks 400 m vabaltujumises ajaga 4.04.55 ja sai pronksi 4 × 200 m vabaujumises. Hiljem samal aastal võitis ta kuldmedali 400 m ja 800 m vabaujumises ning pronksmedali 200 m vabaujumises ja 4 × 200 m vabaujumises Delhis Rahvaste Ühenduse mängudel. 2011. aasta maailmameistrivõistlustel Shanghais tuli ta 800 m vabaujumises maailmameistriks ajaga 8.17,51 ja oli 400 m vabaujumises teine.

2012. aasta olümpiamängudel Londonis sai Adlington pronksmedali nii 400 m kui ka 800 meetri vabaujumises. Adlington teatas, et lõpetab tippsportlase karjääri 5. veebruaril 2013 toimunud pressikonverentsil.

## Välislingid
*Rebecca Adlingtoni koduleht
*Rebecca Adlington Suurbritannia Olümpiakomitee kodulehel
*Rebecca Adlington Suurbritannia Ujumisliidu kodulehel
*
Neunkirchen (Saarimaa)

**Neunkirchen** on linn Saksamaal Saarimaa liidumaal, Neunkircheni kreisi keskus. Asub Saari jõe lisajõe Bliesi ääres umbes 20 km liidumaa pealinnast Saarbrückenist kirdes.

Neunkirchen on Saarimaa suuruselt teine linn ning see on tuntud endisest rauasulatuspiirkonnast aastatel 1993–1995 rajatud teemapargi "Vana kõrgahjupiirkond" (AHA, *Altes HüttenAreal*) tõttu.

## Pildid

Bliesterrassen Neunkirchen 2019-07-07 (01).jpg|Terrassid Bliesi jõe mõlemal kaldal Neunkirchenis 
Historisches Hüttenareal Neunkirchen.JPG|Endine veetorn ja kõrgahi Neunkircheni rauasulatuspiirkonnas
Neunkirchen Hochbunker.jpg|Teise maailmasõja aegne õhukaitsevarjend Neunkirchenis 


## Sõpruslinnad
*1970 , Mantes-la-Ville
*1986 , Lübben
*2010 , Wolsztyn

## Viited

## Välislingid

*Neunkircheni koduleht
STS-122

**STS-122** (ISSi ehituslend 1E) oli NASA Space Shuttle'i programmi 121. missioon ning 24. missioon Rahvusvahelisse Kosmosejaama (ISS).

Missioon teenindas kosmosesüstik Atlantis ja see viis jaama ESA Columbuse mooduli. STS-122 esialgne stardikuupäev oli 6. detsember 2007, kuid sensorivea tõttu lükati start edasi 9. detsembrile. Teisel katsel tekkis taas sensoriviga ning insenerid tuvastasid tõenäolise põhjusena välispaagi ja süstiku vahelise pistiku. Start õnnestus kolmandal katsel, 7. veebruaril 2008.

Atlantis naasis Maale 20. veebruaril. Pärast Atlantise Maale naasmist, valmistati see ette missiooniks STS-125, mis oli viimane Hubble'i teenindusmissioon.  

## Meeskond

## Viited
Muda-ristirohi

**Muda-ristirohi** (*Senecio congestus*, sünonüümid *Senecio palustris, Senecio tubicaulis, Senecio arcticus, Cineraria palustris, Tephroseris palustris*; eesti keeles varem ka *raba-ristirohi*) on korvõieliste sugukonda ristirohu perekonda kuuluv taimeliik.

Muda-ristirohi sarnaneb Eesti taimedest soo-ristirohuga, ent ta on üheaastane, lehed ebakorrapäraselt hambulise servaga või sopilised, vars näärmekarvadest pihkane ja udemelis-viltjas.

Muda-ristirohi on looduslikult levinud hajusalt, tsirkumpolaarselt. Liigi arvukus Euroopas väheneb. Eestis jõuab areaali põhjapiirile. Kasvab veekogude kallastel, turbaaukudes, lodumetsasihtidel. Nüüdisaegseid leiukohti Eestis pole teada. Viimati herbariseeritud 1982. aastal Piirissaarelt. 2019. aastal taimede uue levikuatlase välitöödel kontrolliti paljusid varasemaid leiukohti, ent tulemusteta. 

Taim on kantud Eesti punasesse raamatusse (2018) kategoorias "Väljasuremisohus".

## Viited

## Välislingid
*
Lood-ristirohi

**Lood-ristirohi** (*Senecio integrifolius*, uuemal ajal mitmetes andmebaasides kui *Tephroseris integrifolia*, sünonüüm *Senecio campestris*) on korvõieliste sugukonda ristirohu perekonda kuuluv taimeliik.

Lood-ristirohi on tervelehine, enamasti juurmise lehekodarikuga mitmeaastane taim. Õisikuid on varrel suhteliselt vähe ja need tunduvad suurtena. Taime tavaline kõrgus on 15–60 cm.

Lood-ristirohi on looduslikult levinud Euraasias. Eestis jõuab ta areaali loodepiirile, kasvades Eesti lääne- ja põhjaosa lubjarikastel kuivematel niitudel.

Nüüdisaegsed leiukohad Eestis on peamiselt Harjumaal. Leiukohtade hulk on viimastel aastakümnetel vähenenud, peamiselt kasvukohtade võsastumise või muul põhjusel hävimise tõttu.

Taim on kantud Eesti punasesse raamatusse kategoorias "Ohualdis".

## Viited

## Välislingid
*
Harilik voolmerohi

**Harilik voolmerohi** ehk **voolme-ristirohi** (*Jacobaea vulgaris*, sünonüüm *Senecio jacobaea*) on korvõieliste sugukonda voolmerohu perekonda kuuluv kahe- või mitmeaastane taimeliik.

Harilik voolmerohi on mürgine taim.

## Botaanilised tunnused
Harilikul voolmerohul on sulgjagused, enamasti paljad lehed. Alumised lehed on õitsemise ajaks tavaliselt kuivanud. Üldkatise välimisi lehti on 1–3. Taim on tavaliselt 25–100 cm kõrge.

## Levik
Harilik voolmerohi on looduslikult levinud Euraasias, täpsemalt Euroopas ja Siberis. Eestis tavaline, kasvab eelkõige Eesti lääne-, lõuna- ja põhjaosa lubjarikastel ning ka liivastel kuivematel niitudel, teeservadel ja hõredates metsades. 

Taim on kantud Eesti punasesse raamatusse soodsas seisundis liigina.

Harilik voolmerohi on inimese sissetoodud, naturaliseerunud ja invasiivne umbrohi Põhja- ja Lõuna-Ameerikas, Lõuna-Aafrikas, Austraalias ja Uus-Meremaal.

## Paljunemine
Taim paljuneb nii seemnetega kui ka vegetatiivselt. Esimesel kasvuaastal moodustub leherosett ja teisel aastal taim õitseb. Õitsemine kestab soodsates tingimustes juunist kuni oktoobrini. Õied on isesteriilsed ja putuktolmlejad, neid külastavad paljud putukad, sealhulgas mesilased ja kärbsed. Hästi arenenud mitme varrega taim võib toota aastas kuni 250 000 seemnist, millest kuni 80% võivad olla idanemisvõimelised. Arvukad väikesed lendkarvadega (pappusega) varustatud seemnised levivad tavaliselt tuulega. Sügisel pärast õitsemist taim sageli sureb.

Lisaks suurele seemnetootmisvõimele paljuneb harilik voolmerohi ka vegetatiivselt, eriti kui taime häiritakse ja ta reageerib sellele mitme leheroseti moodustamisega.

## Toksilisus
Harilik voolmerohi on eriti mürgine veistele ja hobustele, kuid vähem mürgine lammastele. Taime maitse on loomadele ebameeldiv ja niidul nad väldivad seda, kui on olemas alternatiivne toit. Taim sisaldab pürrolisidiinalkaloide, mis põhjustavad paljudel kariloomadel akumuleeruvat maksakahjustust. Mürgised alkaloidid säilivad taimedes ka siis, kui neist on tehtud heina või silo, kuid loomad ei tunneta talvesööda saastatust. Surmava toksiinidoosi saamiseks peaksid nad aga tarbima seda taime üsna suures koguses, mis moodustab hinnanguliselt 5–10% nende kehakaalust.

## Viited

## Välislingid
*
Adobe Creative Cloud

**Adobe Creative Cloud** (CC) on Adobe Systemsi rakenduste ja teenuste komplekt, mis annab teenuse klientidele juurdepääsu tarkvarakogule, mida kasutatakse graafiliseks kujundamiseks, videotöötluseks, veebiarenduseks, fotograafiaks, koos komplekti mobiilirakenduste ja ka mõne pilveteenusega.

## Välislingid
* 
* www.adobe.com/creativecloud.html
Poiss kalaga

**"Poiss kalaga"** on skulptor August Vommi skulptuur Viljandis Johan Laidoneri platsil.

Skulptuur paigaldati platsile 1934. aastal, 29.juuni artikli järgi "Sakala" veergudelt.
https://dea.digar.ee/cgi-bin/dea?a=d&d=sakalaew19340629.2.17&e=------191-et-25-ajalehttln-1--txt-txIN%7ctxTI%7ctxAU%7ctxTA-Sakala+------------
Iškateegi keel

**Iškateegi keel** on popoloka keelkonda kuuluv keel, mida räägivad iškateegid Mehhikos Oaxaca osariigis.

Išakteegi keel on väljasuremisohus. 2000. aastal loendati 21 emakeelena kõnelejat.

## Viited

## Välislingid
*http://www.endangeredlanguages.com/lang/2057
STS-127

**STS-127** (ISSi ehituslend 2J/A) oli NASA Space Shuttle'i programmi 127. missioon.

Missiooni teenindas kosmosesüstik Endeavour ning see viis Rahvusvahelisse Kosmosejaama (ISS) JAXA Kibo mooduli viimased kaks detaili ja uued akud, mis vahetasid välja jaama vanima päikesepaneeli akud. STS-127 pidi algselt startima 13. juunil 2009, kuid tehniliste probleemide tõttu tuli starti edasi lükata. Teise katse jaoks lükati edasi Lunar Reconnaissance Orbiteri (LRO) start, sest LRO ja Endeavour ei tohtinud samal päeval startida. Endeavouri start lükati seejärel uuesti edasi, sest tehnilised probleemid tekkisid uuesti. Hiljem lükati missioon veel mitu korda edasi, sest ühel korral tabas välk stardiplatvormi ning teistel juhtudel oli põhjuseks halb ilm. Start õnnestus 15. juulil, kuuendal katsel.

Missiooniga püstitati uus rekord, sest pärast jaamaga põkkumist, viibis kosmosejaamas ja kosmoses kokku 13 inimest. Endeavour naasis Maale 31. juulil.

## Meeskond

## Viited
Chanel Iman

**Chanel Iman Robinson Shepard** (sündinud 1. detsembril 1990 Atlantas Georgias) on Ameerika Ühendriikide supermodell, kes on tuntud eeskätt modellitööga firmas *[[Victoria's Secret]]*. Tema ema on korealane ja isa on afroameeriklane Alates 2018. aastast on Iman abielus Sterling Shepardiga. Neil sündis 10. augustil 2018 tütar.

## Viited

## Välislingid

* Chanel Imani ametlik koduleht
*
Olena Zerkal

**Olena Zerkal** (ukraina keeles Олена Зеркаль, sündinud 24. juunil 1973 Kiievis) on endine Ukraina diplomaat. 

## Riigi teenistuses
Ta oli Ukraina välisministri asetäitja eurointegratsiooni küsimustes.

## Viited

## Välislingid
Kohkīlūyeh va Būyer Aḩmadī provints

**Kohkīlūyeh va Būyer Aḩmadī provints** (pärsia keeles استان کهگیلویه و بویراحمد‎ *Ostān-e Kohgīlūye va Būyer-Ahmad*; luri keeles استان کهگیلویه و بِیرَمَد *Ostān-e Kohgīrūye-o Beyramad*) on üks kolmekümne ühest Iraani provintsist. See asub riigi edelaosas Iraani 2. piirkonnas ja selle keskus on Yāsūj. Provintsi pindala on 15 563 km² ja 2006. aasta seisuga elas seal 634 000 inimest. Rahva ja eluruumide riikliku loenduse andmetel oli Kohkīlūyeh va Būyer Aḩmadī provintsi rahvaarv 2011. aastaks kasvanud 658 629 inimesele. Enamik kohalikest elanikest räägib peamiselt luri keelt. Provintsis on üheksa maakonda: Bahma’ī, Bāshti, Būyer Aḩmadī, Charāmi, Danā, Gachsārāni maakond, Kohkīlūyeh', Landeh' ja Māregūni maakond.
Aarne Raidna

**Aarne Raidna** (kuni 1936. aastani **Kurt Mattias Freiberg**; 1901 Vääna – 1942 Vjatlag) oli eesti raadioinsener ja autovõidusõitja, raadioasjanduse pioneere Teise maailmasõja eelses Eestis.  

Avaldas tehnikaalaseid raamatuid ja artikleid ning oli AS Tormoleni juhatuse liige. 

Ta õppis Tallinna Reaalkoolis, Tartu Ülikoolis ja Ameerika Ühendriikides Columbia Ülikoolis. Arreteeriti 1941. aasta suvel Nõukogude okupatsioonivõimu poolt ja hukati Vjatlagis juunis 1942. 

## Isiklikku
Tema vanem vend oli kolonel Herbert Voldemar Raidna (1897–1942, hukati) ja noorem vend ärimees Paul Mihael Freiberg (1902–1941, represseeriti jaanuaris 1941 ja jäi kaduma, arvatavasti hukati mais 1941). 

Aarne Raidna oli abielus ja tal oli poeg Enn Riho (1936–1996 Ameerika Ühendriigid).
Angers SCO

**Angers Sporting Club de l'Ouest** on Prantsusmaa jalgpalliklubi, mis tegutseb Angers's. See mängib Prantsusmaa kõrgliigas Ligue 1.

Klubi on asutatud 1919. aastal.

2015. aastal jõudis Angers pärast 21 aastat tagasi Prantsusmaa kõrgliigasse. Aastatel 1957 ja 2017 on jõutud Prantsusmaa karikavõistlustel finaali. Hooajal 1972–73 osales Angers UEFA karika esimeses voorus, kus kaotati Saksamaa klubile Berliner FC Dynamo.

## Praegune koosseis
*Seisuga 28. august 2020*

## Saavutused
*Prantsusmaa esiliiga:
****Võidud**: 1968–69, 1975–76
*Coupe de France:
**Teised kohad: 1957, 2017

## Viited

## Välislingid
* Klubi koduleht